Potrivit aceluiași sondaj, ale cărui rezultate au fost făcute publice marți la Chișinău și preluate de mass-media locală, 53% din cei chestionați s-ar pronunța, în cazul unei consultări populare, împotriva unirii dintre cele două state, în timp ce 14% s-au declarat indeciși în legătură cu acest subiect, iar 9% au afirmat că nu vor participa la un astfel de referendum.

Sondajul a fost realizat în perioada 8 noiembrie - 1 decembrie, pe un eșantion de 1.160 de persoane din 164 de localități ale Republicii Moldova.

Publicarea rezultatelor acestui sondaj intervine în contextul în care unirea cu România a fost invocată în ultima perioadă de organizațiile unioniste, dar și de unii politicieni, ca o soluție la situația dificilă cu care se confruntă în prezent Republica Moldova. O serie de mitinguri și manifestații pro-Unire au avut loc în ultimele luni atât în Republica Moldova, cât și în România, iar partidul „Dreapta”, apărut recent pe scena politică de la Chișinău, a lansat la începutul lunii trecute o „Declarație de Unire”, îndemnându-i pe cei care susțin cauza Unirii să semneze documentul.

De amintit că un sondaj de opinie realizat în vară în România arăta că aproape 68% dintre români susțin unirea cu Republica Moldova până în 2018, când se împlinesc 100 de ani de la Marea Unire din 1918.